অঘটন! আফগানদের কাছে হেরে বিদায় নিল ইংল্যান্ড

ওয়েব ডেস্ক: ২০২৩ বিশ্বকাপে চমকে দিয়েছিল আফগানিস্তান (Afghanistan)। গ্লেন ম্যাক্সওয়েল সেই অতিমানবিক ইনিংস না খেললে সেমিফাইনালে যেত তারাই। আইসিসি চ্যাম্পিয়ন্স ট্রফিতেও (ICC Champions Trophy) চমকে দিল তারা, হারিয়ে দিল ইংল্যান্ডকে। পরপর দুটো হারে টুর্নামেন্ট থেকেই ছিটকে গেলেন জস বাটলাররা (Jos Buttler)। আফগানদের কাছে তাঁরা হারলেন ৮ রানে।

চ্যাম্পিয়ন্স ট্রফির এই সংস্করণের সবথেকে সেরা ম্যাচ হল বুধবার। লাহোরের গদ্দাফি স্টেডিয়ামে যাঁরা আফগানিস্তান বনাম ইংল্যান্ডের (England) খেলা দেখতে এসেছিলেন, টিকিটের দাম পুরো উসুল করে গেলেন। ম্যাচের প্রায় শেষ পর্যন্ত বোঝা যাচ্ছিল না ফল কোনদিকে যাবে। তবে জেমি ওভারটন এবং জফ্রা আর্চার আউট হতেই মোটামুটি পরিষ্কার হয়ে যায় সবকিছু।

আরও পড়ুন: মহাকাব্যিক ইনিংসের ‘পুরস্কার’ পেলেন বিরাট কোহলি

ব্যর্থ হল জো রুটের (Joe Root) লড়াই। মন্থর পিচে ১১১ বলে ১২০ রান করে গেলেন। বাটলার, হ্যারি ব্রুকদের উচিত এই ইনিংস থেকে শিক্ষা নেওয়া। ম্যাচটা তাঁরই শেষ করে আসা উচিত ছিল। আজমাতুল্লা ওমরজাইয়ের (Azmatullah Omarzai) স্লোয়ারে উইকেট দিয়ে এলেন। পাঁচ উইকেট নিয়ে নায়ক ওমরজাই।

তবে এই ম্যাচের আসল নায়ক আফগান ওপেনার ইব্রাহিম জাদরান (Ibrahim Zadran)। ১৪৬ বলে ১৭৭ রানের চোখধাঁধানো ইনিংস খেললেন তিনি। জাদরানের ইনিংসে ছিল ১২টি চার এবং ছ’টি ছয়। চ্যাম্পিয়ন্স ট্রফির ইতিহাসে এক ইনিংসে এটাই কোনও ব্যাটারের সবথেকে বেশি রান। এই সংস্করণেই ১৬৫ করেছিলেন বেন ডাকেট, তাঁকে টপকে রেকর্ডের অধিকারী হলেন জাদরান।