জাদরানের রেকর্ড, ইংলিশদের বিরুদ্ধে বড় রান আফগানিস্তানের

ওয়েব ডেস্ক: ইংল্যান্ডের বিরুদ্ধে মরণ বাঁচন ম্যাচে বড় রান করে দিল আফগানিস্তান (Afghanistan)। লাহোরের গদ্দাফি স্টেডিয়ামে (Gaddafi Stadium) ৫০ ওভারে সাত উইকেট হারিয়ে ৩২৫ করল তারা। ১৪৬ বলে ১৭৭ রানের চোখধাঁধানো ইনিংস খেললেন আফগান ওপেনার ইব্রাহিম জাদরান (Ibrahim Zadran)। তাঁর ইনিংসে ছিল ১২টি চার এবং ছ’টি ছয়। আইসিসি চ্যাম্পিয়ন্স ট্রফির (ICC Champions Trophy) ইতিহাসে এক ইনিংসে এটাই কোনও ব্যাটারের সবথেকে বেশি রান। এই সংস্করণেই ১৬৫ করেছিলেন বেন ডাকেট, তাঁকে টপকে রেকর্ডের অধিকারী হলেন জাদরান।

আফগানিস্তানের হয়ে ব্যাট হাতে অবদান রেখেছেন আরও তিনজন। অধিনায়ক হসমতুল্লা শাহিদি ৬৭ বলে ৪০, আজমাতুল্লা ওমরজাই ৩১ বলে ৪১ এবং অভিজ্ঞ মহম্মদ নবি (Mohammad Nabi) ২৪ বলে ৪০ করেছেন। ইংল্যান্ডের হয়ে ১০ ওভারে ৬৪ রান দিয়ে তিন উইকেট নিয়েছেন জফ্রা আর্চার (Jofra Archer)। পাঁচ ওভারে ২৮ রান দিয়ে দুই উইকেট পেলেন লিয়াম লিভিংস্টোন। একটি করে উইকেট নিয়েছেন জেমি ওভারটন এবং আদিল রশিদ।

আরও পড়ুন: মহাকাব্যিক ইনিংসের ‘পুরস্কার’ পেলেন বিরাট কোহলি

লাহোরের পিচ শানবাঁধানো বললে ভুল হয় না। তাই এই রান জস বাটলাররা (Jos Buttler) তাড়া করে ফেললে অবাক হওয়ার কিছু নেই। এই মাঠেই ইংল্যান্ডের করা ৩৫০ রান তাড়া করে জিতেছিল অস্ট্রেলিয়া। প্রথম ম্যাচে অস্ট্রেলিয়ার (Australia) কাছে হারলেও ইংল্যান্ডের (England) সেমিফাইনালে যাওয়ার পথ এখনও খোলা। সহজ হিসেব হল বাকি দুটি ম্যাচই জিততে হবে। তার জন্য আগে আজ ৩২৬ করতে হবে।